L'Eliana torna a festejar els Premis Goya
13 de febrer de 2025

• Les premiades ‘Marco’, ‘La habitación de al lado’ i ‘El 47’ es projectaran els dies 5, 6 i 7 de març a l'Auditori Municipal.

La iniciativa ‘Viu els Goya a l'Eliana’, posada en marxa per primera vegada en 2022, torna el mes vinent de març amb la projecció de tres de les pel·lícules que han obtingut més nominacions als guardons de cinema més importants del nostre país. L'objectiu de la Regidoria de Cultura amb aquest programa és oferir la millor oferta del setens art espanyol en diferents sessions.

Així, arrancarà el dimecres 5 de març amb ‘Marco’, protagonitzada per Eduard Fernández, Nathalie Gorg i Chani Martín i dirigida per Aitor Arregui i Jon Garaño, i que ha estat en aquesta 39 edició premiada al millor actor protagonista i al millor maquillatge i perruqueria. Narra la història del sindicalista espanyol Enric Marco, Secretari General de la CNT i President de la Amical de Mauthausen d'Espanya, que va donar un gran nombre de xarrades sobre la seua falsa vivència com a supervivent dels camps nazis.

L'endemà, el dijous 6, es projectarà ‘La habitación de al lado’, guanyadora de 3 guardons. La cinta de Pedro Almodóvar, està interpretada per Tilda Swinton, Julianne Moore i John Turturro. Dues amigues de la joventut treballaven en la mateixa revista, però una va acabar convertida en novel·lista d'autoficció i l'altra en reportera de guerra. Les circumstàncies de la vida les van separar i, després de molts anys sense tindre contacte, tornen a trobar-se en una situació extrema, però estranyament dolça.

I el cicle es tancarà amb ‘El 47’ el divendres 7, amb Eduard Fernández, Salva Reina, Clara Segura i Zoe Bonafonte, sota la direcció de Marcel Barrena, guanyadora de 5 guardons. Relata com un conductor d'autobús es va ensenyorir del bus de la línia 47 per a desmuntar una mentida que l'Ajuntament de Barcelona s'obstinava a repetir: que els autobusos no podien pujar les costes del districte de Torre Baró.

Totes les projeccions tindran lloc a les 19.30 hores a l'Auditori Municipal. Les entrades es poden adquirir ja en www.elientrada.es, amb uns preus molt assequibles: l'entrada general a 3,5 € i la reduïda 2,5 €.

L'edil de l'àrea, Eva Santafé, ha recordat que una gran producció com ‘La infiltrada’, amb 13 nominacions i 2 premis, ja va ser programada en el Cinema de Nadal i s'ha mostrat molt satisfeta per la consolidació d'aquesta proposta que aconsegueix enguany la quarta edició.